CELEX: 62015TN0094
Language: el
Date: 2015-02-19 00:00:00
Title: Υπόθεση T-94/15: Προσφυγή της 19ης Φεβρουαρίου 2015 — Binca Seafoods κατά Επιτροπής

11.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/30
            
         Προσφυγή της 19ης Φεβρουαρίου 2015 — Binca Seafoods κατά Επιτροπής
   (Υπόθεση T-94/15)
   (2015/C 155/35)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Binca Seafoods GmbH (Μόναχο, Γερμανία) (εκπρόσωπος: H. Schmidt, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί την ακύρωση του εκτελεστικού κανονισμού (ΕΕ) 1358/2014 της Επιτροπής, της 18ης Δεκεμβρίου 2014, για την τροποποίηση του κανονισμού (ΕΚ) 889/2008 σχετικά με τη θέσπιση λεπτομερών κανόνων εφαρμογής του κανονισμού (ΕΚ) 834/2007 του Συμβουλίου όσον αφορά την καταγωγή των ζώων βιολογικής υδατοκαλλιέργειας, τις ζωοτεχνικές πρακτικές υδατοκαλλιέργειας, τις ζωοτροφές για τα ζώα βιολογικής υδατοκαλλιέργειας και τα προϊόντα και τις ουσίες των οποίων η χρήση επιτρέπεται στη βιολογική υδατοκαλλιέργεια (ΕΕ L 365, σ. 97).
   
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους.
   
               1.
            
            
               Πρώτος λόγος: Παράβαση του άρθρου 16 (κατοχύρωση της επιχειρηματικής ελευθερίας), 20 (αρχή της ισότητας) και 21 (απαγόρευση των διακρίσεων) του Χάρτη των Θεμελιωδών Δικαιωμάτων της Ευρωπαϊκής Ένωσης μέσω αυθαίρετης άνισης μεταχειρίσεως
               Η προσφεύγουσα υποστηρίζει ότι η Ευρωπαϊκή Επιτροπή, με τον εκτελεστικό κανονισμό, προέβλεψε μεταβατικά μέτρα και ειδικές ρυθμίσεις για άλλες βιολογικές υδατοκαλλιέργειες, αλλά παρέλειψε αδικαιολόγητα να παρατείνει την προβλεπόμενη στο άρθρο 95, παράγραφος 11, του κανονισμού 889/2008 (1) μεταβατική περίοδο η οποία έληξε την 1η Ιανουαρίου 2015.
               Η Ευρωπαϊκή Επιτροπή είχε γνώση του ότι η καλλιέργεια του είδους Pangasius (ψάρι πάνγκα) είναι μεν, από τη στιγμή της γεννήσεως, πλήρως βιολογική, αλλά ότι η ωοτοκία των θηλυκών που διατηρούνται εντός των εγκαταστάσεων βιολογικής υδατοκαλλιέργειας επιτυγχάνεται με τη χορήγηση ορμονών. Δεδομένου ότι η πρακτική αυτή δεν συνάδει με τους γενικούς κανόνες του δικαίου της Ένωσης που προβλέπεται να ισχύσει μελλοντικά στον τομέα της υδατοκαλλιέργειας και ότι άλλες μέθοδοι προκλήσεως ωοτοκίας εξακολουθούν να βρίσκονται στο στάδιο της μελέτης, η παράταση της μεταβατικής περιόδου είναι αναγκαία.
            
         
               2.
            
            
               Δεύτερος λόγος: Παράβαση της εξουσιοδοτήσεως που παρέσχε το Συμβούλιο
               Η προσφεύγουσα υποστηρίζει ότι η Επιτροπή ενήργησε κατά παράβαση της εξουσιοδοτήσεως που της παρέσχε το Συμβούλιο με σκοπό την περαιτέρω εξέλιξη του ρυθμιστικού πλαισίου του δικαίου της Ένωσης περί βιολογικής υδατοκαλλιέργειας βάσει των ενδεδειγμένων μέτρων ώστε, με την εκπνοή της ισχύος των μεταβατικών διατάξεων, να ληφθεί εμπράκτως υπόψη η πρόοδος που επιδιώκεται στον τομέα των τεχνικών μέτρων βιολογικής παραγωγής, χωρίς όμως, με την εκπνοή των ως άνω κανόνων του 2009, να αποκλειστούν από την αγορά βιολογικών προϊόντων οι υφιστάμενες υδατοκαλλιέργειες οι οποίες είναι πιστοποιημένες ως βιολογικές βάσει αναγνωρισμένων κανόνων.
            
         
               3.
            
            
               Τρίτος λόγος: Προσβολή των δικαιωμάτων που αφορούν το ελεύθερο διεθνές εμπόριο
               Η Ευρωπαϊκή Επιτροπή ενήργησε εν γνώσει της κατά παράβαση των διαμορφωμένων σε κοινή βάση κανόνων του Codex Alimentarius, παρά το γεγονός ότι, στο πλαίσιο του συστήματος του εν λόγω Codex, δεν αντιτάχθηκε στην εφαρμογή του γενικού κανόνα κατά τον οποίο νεαρά ζώα προερχόμενα από μη βιολογική αναπαραγωγή επιτρέπεται να χρησιμοποιούνται στη βιολογική υδατοκαλλιέργεια εφόσον η αναπαραγωγή τους, εντός των εγκαταστάσεων βιολογικής καλλιέργειας, δεν είναι δυνατή, αλλά τουναντίον υποστήριξε από κοινού με τα λοιπά μέλη του Codex Alimentarius τον κανόνα αυτό. Επομένως, η Ευρωπαϊκή Ένωση δεν δύναται να αποστεί από την εφαρμογή του εν λόγω συναινετικού κανόνα, διότι διαφορετικά θα παραβίαζε τις υποχρεώσεις που υπέχει δυνάμει της Συμφωνίας ΠΟΕ για τα τεχνικά εμπόδια στο εμπόριο.
            
         
      (1)  Κανονισμός (ΕΚ) 889/2008 της Επιτροπής, της 5ης Σεπτεμβρίου 2008, σχετικά με τη θέσπιση λεπτομερών κανόνων εφαρμογής του κανονισμού (ΕΚ) 834/2007 του Συμβουλίου για τη βιολογική παραγωγή και την επισήμανση των βιολογικών προϊόντων όσον αφορά τον βιολογικό τρόπο παραγωγής, την επισήμανση και τον έλεγχο των προϊόντων (ΕΕ L 250, σ. 1).